掘港镇勒垃如东县个东部，由老早个掘港镇、掘郊、九总、华丰、环镇、鸡场唠啥几个乡镇合并而来，东许是大豫镇（由原来个南坎乡忒棉场合并得来）搭仔兵房镇（由原来个兵房忒丁店合并得来）。关于掘港名称个由来，有得好几种话法。一种话法是几百年前头，第个地方勒垃海边，无得港口，所以起名“掘港”意思是要挖一个港口出来。还有一种话法忒第一种话法差弗多，也是话无得港口，所以大家侪叫伊“缺港”，意思是缺少一个港口，因为当地个江淮官话里向，“缺”忒“掘”音近（同音弗同调），“缺”又弗大吉利，所以后首来末就变成功“掘港”哉啘。从唐朝个辰光开始开发掘港到现在已经有仔好几百年哉，海岸线也一径来浪后退，当年修勒掘港个范公堤今朝已经弗勒海边哉。乃搿歇个范公堤是一条马路，就叫范堤路。